Mathieu Flamini

Mathieu Pierre Flamini (sündinud 7. märtsil 1984 Marseilles) on itaalia päritolu endine Prantsusmaa jalgpallur (poolkaitsja).
Klubikarjäär.
2003–2004: Marseille Olympique.
Flamini alustas jalgpallurikarjääri Marseille noortemeeskonnas. Põhimeeskonnas sai ta esimest korda mängida 20. detsembril 2003. Hooaja jooksul pidas ta 17 mängu; väravat lüüa ei õnnestunud. Klubi tuli Prantsusmaa Ligue 1-s 7. kohale.
Olympique osales ka UEFA karikasarjas, kus alistas Dnepropetrovski Dnepri (1:0, 0:0), FC Liverpooli (võõrsil 1:1, kodus 2:1), Milano Internazionale (1:0, 1:0) ja Newcastle Unitedi (võõrsil 0:0, kodus 2:0) ning jõudis finaali, kus kaotas 0:2 Valenciale. Mängu juhtis Pierluigi Collina. Flamini mängis kõigis klubi euromängudes.
2004–2008: Londoni Arsenal.
23. juulil 2004 sõlmis Flamini lepingu Arsenaliga. Esimese mängu Arsenali meeskonnas mängis ta 15. augustil 2004 4:1 võidumängus Evertoni vastu. Hooajal pidas ta 19 kohtumist, neist 7 alustas ta algkoosseisus. Peamiselt asendas ta vigastada saanud mängijaid ja tal polnud sellepärast platsil kindlat kohta, vaid ta mängis mitmesuguseid positsioone. Ta lõi hooajal ühe värava: eelviimases Premier League'i mängus 7:0 lõppenud mängus Evertoni vastu viimase värava. Meistrivõistlustel jäi Chelsea järel teiseks. UEFA Meistrite Liigas võitis Arsenal alagrupi, kuid seejärel kaotas Müncheni Bayernile (võõrsil 1:3, kodus 1:0). Seevastu võitis Arsenal Inglismaa karikavõistlused, alistades finaalis Manchester Unitedi 0:0 lõppenud mängu järel penaltiseerias. Kuid superkarika mängus kaotati 1:2 Chelseale. Hooajal pidas Flamini 32 mängu ja lõi 1 värava.
Järgmisel hooajal (2005/06) mängis Flamini Arsenalis koos Mart Poomiga. Klubi tulemus halvenes veelgi: Premier League'is saadi kõigest 4. koht. Meistrite liigas võitis Arsenal alagrupi 5 võidu ja 1 viigiga, seejärel võitis Madridi Reali (võõrsil 1:0, kodus 0:0), veerandfinaalis Torino Juventuse (kodus 2:0, võõrsil 0:0) ja poolfinaalis Villarreali (kodus 1:0, võõrsil 0:0). Finaalis tuli FC Barcelonalt vastu võtta 1:2 kaotus. Hooajal pidas Flamini 49 mängu ega suutnud väravat lüüa.
Hooajal 2006/07 saavutas Arsenal taas 4. koha Premier League'is. Meistrite Liigas võitis Arsenal taas alagrupi, aga kaotas seejärel kohe PSV Eindhovenile (võõrsil 0:1, kodus 1:1). Flamini pidas 32 mängu ja lõi 4 väravat. Liiga karikavõistlustel pääses Arsenal finaali, aga kaotas taas Chelseale 1:2.
Hooajal 2007/08 saavutas Arsenal Premier League'is 3. koha. Meistrite Liigas jäi Arsenal alagrupis Sevilla järel teiseks, kuid pärast seda võitis AC Milani (kodus 0:0, võõrsil 2:0) ja jõudis veerandfinaali, kus kaotas FC Liverpoolile (kodus 1:1, võõrsil 2:4). Ka kõik teised Inglismaa klubid (kokku 4) pääsesid veerandfinaali. Flamini pidas klubi meeskonnas 40 mängu ja lõi neis 3 väravat.
2008– AC Milan.
5. mail 2008 läks Flamini AC Milani 5,6 miljoni euro eest. Klubidebüüdi tegi ta 30. augustil 2008. Esimesel hooajal pidas ta Milani meeskonnas 37 mängu ega löönud neis väravaid, teisel hooajal lõi 32 mängus 1 värava. Kummalgi hooajal saavutas Milan Serie A-s 3. koha.
Hooajal 2008/09 mängis Milan UEFA karikasarjas, kus ta tuli alagrupis VfL Wolfsburgi järel teiseks, aga langes kohe välja pärast seda, kui oli Bremeni Werderiga viigistanud võõrsil 1:1 ja kodus 2:2.
Hooajal 2009/10 mängis Milan Meistrite Liigas, kus ta tuli alagrupis Madridi Reali järel teiseks, aga langes kohe välja kaotustega Manchester Unitedile 2:3 kodus ja 0:4 võõrsil. Sarja võitis Milano Internazionale.
Koondisekarjäär.
Esimese mängu Prantsusmaa jalgpallikoondises tegi Flamini 7. veebruaril 2007 sõprusmängus Argentina jalgpallikoondise vastu. 2008. aasta EM-i eel kutsuti ta 30 koondise kandidaadi hulka, kuid EM-ile ta ei pääsenud. Prantsusmaa jäi EM-finaalturniiril alagrupis viimaseks. Kokku pääses ta koondisesärgis väljakule kolmel korral.